Henriette Kjær (KF), 2006-01-20:
Dette forslag indeholder, som det allerede er nævnt af en række andre, forskellige elementer, og i Det Konservative Folkeparti synes vi, at alle de ændringer, der lægges op til i forslaget, er gode, og vi kan støtte dem fuldt ud.
Det, jeg synes er det vigtigste, og hvad jeg ser som et stort fremskridt, er, at det nu bliver muligt at søge om asyl og om humanitær opholdstilladelse samtidig.
Ved denne praksis skulle vi meget gerne undgå nogle af de meget lange forløb, som vi så ofte støder på, hvor en udlænding kan nå at være her i flere år, lære dansk og få en masse danske venner osv. for derefter at få afslag på sit ønske om ophold.
Sagsbehandlingstiden bliver på den måde reduceret, og det er i den grad til gavn for det enkelte menneske, der skal have truffet en afgørelse i sin sag.
Men i de kommende faser har man indtil nu satset meget på bl.a. danskundervisningen, og set i lyset af, at 90 pct. af asylansøgerne bliver afvist, har evalueringen af VUA-reformen ført til en anbefaling af, at man ikke satser så meget på dansk i fremtiden, men i stedet giver mere undervisning på engelsk, samt at man forbereder udlændingen på at komme hjem til et liv i sit hjemland.
Og det synes vi Konservative er rigtig godt og det eneste fornuftige at gøre.
Det er jo ikke til meget nytte at komme tilbage til Kosovo, Irak eller et andet sted med en hel masse danskkundskaber, men uden kompetencer, der kan give en en platform i ens oprindelige land.
Så vi ser frem til en revideret undervisningsplan på asylcentrene.
Et af de andre elementer er justeringen af selvforsørgelseskravet, og det er en god, fornuftig justering og præcisering.
Noget af det mest dyrebare i menneskers liv er at kunne være sammen med den, man elsker, og leve et liv sammen med sin ægtefælle.
Det er naturligvis et stort og ufravigeligt ønske for de fleste.
Derfor er vi Konservative meget tilfredse med de ændringer, dette lovforslag nu lægger op til, således at mennesker, der af samfundet er blevet sat på en førtidspension, eventuelt på grund af et handicap, og som derefter får suppleret op via lov om aktiv socialpolitik, vil kunne blive forenet med deres ægtefælle.
Der er andre grupper, der kommer ind under disse ændringer, og vi mener, at det er nogle meget rimelige regler, der nu indføres, og vi er glade for, at ministeren har taget initiativ til disse justeringer.
Så i kombination med den bekendtgørelse, ministeren har sendt i høring, synes vi, at det er mange små sten, der bliver ryddet af vejen.
Som sagt er der mange andre elementer i lovforslaget, og jeg vil ikke nævne dem alle.
Men jeg må sige, at vi Konservative også er meget tilfredse med den pligt, kommunerne nu pålægges i forhold til at indberette længerevarende udlandsophold til Udlændingestyrelsen.
Det er faktisk et element, jeg er meget glad for, for jeg mener, at det nærmer sig noget, der ligner børnemishandling, at hive børn, der er vokset op i Danmark, har gået i skole, har venner og sådan set kun kan det danske sprog, væk fra den tilværelse, de lever i, og ned til et fjerntliggende land og en familie, de ikke har haft ret meget kontakt med.
Der skal de så begynde at leve et teenagerliv, der ligger meget langt fra det danske.
Men det her er en god begyndelse, og jeg synes, det er helt nødvendigt med den indberetning, der er lagt op til.
Alt i alt er det et godt forslag, som vi støtter fuldt ud.